  Майя Бывальцева Удмуртиын Москвалэсь нуналъёссэ ортчытон улсын тазалыкез утёнъя министерствоын котырес ӝок сьӧрын пумиськон ортчиз. Вераськон мынӥз пӧртэм ӧръёсъя ужась нылпи эмъяськонниосын, санаторийёсын но курортъёсын эмъюрттэт сётонлэн люкетъёсыз сярысь. Кенешон нуизы но ужан амалъёссы сярысь вераськизы Удмуртиысь тазалыкез утёнъя министр Алексей Чуршин, Москваысь «Акушерствоя, гинекологияя но перинатология академик В. И. Кулаков нимо тодосъя центрлэн» хирургияя, реанимацияя но интенсивной терапияя ёзэтысьтыз тодосъя валтӥсь ӧнерчи Михаил Абрамян, озьы ик Удмуртиысь эмъюртъёслэн, санаторийёслэн но курортъёслэн кивалтӥсьёссы. Вераськизы, кызьы радъяське Удмуртиын пӧртэм ӧръёсъя ужась нылпи эмъяськонниосын эмъюрттэт сётон, со пӧлын реабилитаци уж, но элькунысь нылпиослэсь тазалыксэс юнматон амалъёс сярысь. Алексей Чуршинлэн верамезъя, Удмуртиын эмъюрттэт сётӥське куинь ёзэн: нырысетӥез — ёрос эмъяськонниос, кыкетӥез — ёроскуспо центръёс, куинетӥез — элькун эмъяськонниос. Нылпиослэсь но анайёслэсь тазалыксэс юнматонын эшшо одӥгез люкет — санаторийёсын но курортъёсын реабилитаци ортчытон. Пумиськонын та люкетэз рос-просгес эскеризы. Удмуртиын пиналъёслэсь тазалыксэс юнмато 9 элькун санаторийёсын но быдэс ар ӵоже ужась 10 лагерьёсын. 2015-тӥ арын улосвылысь ужъюртъёсын 20 сюрслэсь трос пиналъёслэн тазалыксы юнматэмын. Кема кыстӥськись висёнъёслэсь курадӟись но санаторийын эмъяськонэз кулэ карись пиналъёс пӧлысь со 93 процент палаез. 2016-тӥ арын школае ветлӥсь 895 нылпиослэн тазалыксы юнматэмын ни. Москваысь куно пиналъёслы эмъюрттэт сётонэз радъянлы вылӥ дунъет сётӥз. Михаил Абрамян верамъя, та выллем пумиськонъёсты ортчытъян Москваысь Тазалыкез утёнъя департамент но Удмуртиысь Тазалыкез утёнъя министерство куспын валче ужанэз азинтонын бадӟым инты басьтэ. Тегъёс: Тазалык Москва нылпиос Удмуртия АлексейЧуршин Тазалыкезутёнъяминистерство эмъяськонниос  